aarde | Rosalind Franklin
Teel tot die einde
Maart 11, 2009 in standpunt
Sleutelwoordw:aarde, maropeng, oorbevolking, populasiegroei
Ons sal onsself doodteel. Ons sal aanhou kinders maak, nog en nog en nog totdat almal van ons aan honger en dors sterf.
Links en regs diere doodmaak vir moetie, bome afkap, woude uitwis, water besoedel, nog golf-oorde bou, olie in die see stort, en die laast bok jag vir biltong.
Kernwapens en die kommuniste het mense gevrees toe ek klein was, terwyl die wereld stadig maar seker al hoe warmer geword het. Ons besoedel en verander die klimaat weens ons lewenstyl, maar ook omdat hier net eenvoudig te veel van ons is.
Dit verstom my dat byna elke liewe mens op aarde glo hy/sy moet voortplant.
Dit werk mooi met enige ander organisme – plant, dier of mikrobe – teel te veel ,en die oortolliges SAL sterf, want die omgewing kan hulle nie dra nie. Voordat te veel wasdom bereik om ook te teel, sterf hulle (dit is een van die prosesse van natuurlike seleksie). Maar die mens het maniere gevind om dit te omseil. En dit gaan ons einde beteken.
Ons sal sterf aan dors en honger, lank voordat enige iets anders ons kan uitwis. Weet dit maar, die oorlog oor water en kos kom. Nog voor 2100.
Homo sapiens was voorheen, in wat wetenskaplikes beskryf was ‘n bottelnek (‘n byna uitwissing). Ons kan dit in die genetiese materiaal vandag sien, omdat ons onder meer soveel dieselfde is. Sowat 100 000 jaar gelede was dit amper verby met ons toe ‘n Ysera van ‘n 1000 jaar binne-gegaan is, weens natuurlike prosesse.
Suider-Afrika was een van die min plekke waar net ‘n paar duisend uiteindelik oorleef het. So min as 2000 het uiteindelik 60 000 jaar gelede uit Afrika migreer.
Die ene wys dit mooi, as jy uitstap by Maropeng . . . tik-tik word dit meer.
Op Voyager se rug
Junie 26, 2008 in astronomie
Sleutelwoordw:aarde, nasa, ruimte, voyager
Een van my gunsteling instansies, Nasa, is vanjaar 50 jaar oud. Nasa het natuurlik ontstaan direk danksy die lansering van Spoetnik 51 jaar gelede.
Die Amerikaners was so onthuts omdat die Russe hulle voorgespring het, dat hulle Nasa in die lewe geroep het en met alle mag, en erns hulself toegespits het op die ruimte -veral om ‘n man op die Maan te kry. Daar is niks soos kompetisie om ‘n mens te laat floreer nie.
Wat Nasa onder groot druk (geldelike inperkings) in die afgelope 50 jaar bereik het, is verstommend. Die aantal missies is ontelbaar en om alles wat ons intussen geleer en ontdek het te noem, sou ‘n dik boek verg.
Ek wonder of mense ook 600 jaar gelede gevra het, nou hoekom reis ons om die wereld? (behalwe weens die gierige soeke na goud). Soek ons nuwe plekke? Want baie mense vra vandag hoekom sukkel ons buite ons eie atmosfeer?
Omdat ons nooit moet ophou ontdek nie! Dit is in die aard van die mens om te explore, om antwoorde te soek op vrae. Die feit dat ons dit nou in ons sonnestelsel en ook daarbuite doen is irrelevant, vir my. ‘n Mens moet ‘n agie wees.
En dit is ook die basiese begrip van die wetenskap. Jy bou ‘n ewige legkaart, stuk vir stuk. As ‘n blokkie nie pas nie, haal jy hom uit en soek ‘n ander een. Maar dit is nooit stagnant nie. Jou legkaart raak groter en beter soos jou kennis toeneem.
Die wonderlike missies van Voyager 1 en 2 laat my dink aan ons ewige reis. Hulle is weggestuur in 1977 en is natuurlik steeds weg. Hulle het soos baie Nasa-missie meer geword as oorspronklik beplan is (reis in ons sonnestelsel).
Op 14 Februarie 1990 is die laaste fotos van Voyager 1 ontvang toe hy na die Aarde teruggekyk het van ‘n verstommende 5,9 miljard km om ‘n foto van 7 van die 9 planete te neem. Dit het die blou kolletjie (pale blue dot), die Aarde, ingesluit.
Om in die verre ruimte (interstellelere ruimte) te kom, moes die twee deur ‘n aaklige stormagtige invloedsarea van die Son reis. Waar winde en elektries gelaaide gas teen hulle werk.
Daar is mos ook die goue-plaat aan boord met boodskappe in verskeie tale van die Aarde. Ook die geluide van Aarde, grafiese voorstellings en dies meer. Musiek, foto’s van die aarde, en ‘n kaart van die sonnestelsel – ons klein plekkie.
Dan is daar klanke van ‘n ma wat haar kind soen, dieregeluide en vele interessante dinge. Dit lyk vir my ons het uitgelaat dat ons ook oorlog maak en mekaar vermoor en verkrag.
Die goue plaat. Foto: Nasa
Voyager 1 is nou: 15,7 miljard km van die Son.
Voyager 2 is nou: 12,7 miljard km van die Son. Die son is rofweg 150 miljoen km weg van ons.
Die klanke hier onder is koel!
Engelse boodskap: http://www.nasa.gov/186544main_english.au
Vulkaan, aardbewing, donderweer:http://www.nasa.gov/wav/186554main_volcanoes.wav
Wilde hond: http://www.nasa.gov/wav/186555main_wildog.wav
Ma soen kind: http://www.nasa.gov/wav/186549main_kiss.wav
Verbyvlug van f-111 en lift-off!! http://www.nasa.gov/wav/186545main_f-111.wav
Perd en karretjie: http://www.nasa.gov/wav/186548main_horse.wav
Ek wonder soms hoe sou dit wees om op die rug van Voyager te ry, deur die heelal, waar alles net is, omdat dit is.
Die bron: Nasa